b'\n_START_ARTICLE_\nSlaptoji mokykla\n_START_PARAGRAPH_\nSlaptoji mokykla, vargo mokykla, daraktorin\xc4\x97 mokykla\xc2\xa0\xe2\x80\x93 neoficiali mokymo \xc4\xafstaiga Lietuvoje 1864\xe2\x80\x931904\xc2\xa0m. Slaptosios mokyklos k\xc5\xabr\xc4\x97si kaip atsakas \xc4\xaf Rusijos imperijos \xc5\xa1vietimo politik\xc4\x85, kuria po 1863 m. sukilimo siekta mokyti tik rus\xc5\xb3 kalba ir taip suartinti Lietuvos gyventojus su Rusijos valstybe bei atitraukti nuo lenki\xc5\xa1kos \xc4\xaftakos. Iki tol veikusios parapijin\xc4\x97s mokyklos buvo u\xc5\xbedarytos, jas tur\xc4\x97jo pakeisti valstybin\xc4\x97s mokyklos, kuri\xc5\xb3 mokytojai tur\xc4\x97jo b\xc5\xabti sta\xc4\x8diatikiais._NEWLINE_Spaudos draudimo laikotarpiu lietuvi\xc5\xb3 kalbos mokymas vykdavo \xe2\x80\x9enelegaliose\xe2\x80\x9c kaimo mokyklose. Mokyklos veikdavo 3-8 met\xc5\xb3 m\xc4\x97nesius, mokydavosi 5-15 (kartais iki 50) mokini\xc5\xb3. Joki\xc5\xb3 speciali\xc5\xb3 patalp\xc5\xb3 tokios mokyklos netur\xc4\x97jo, mokymas vykdavo vieno i\xc5\xa1 \xc5\xabkinink\xc5\xb3 gyvenamajame name, da\xc5\xbenai buvo kilnojamasis i\xc5\xa1 vienos trobos \xc4\xaf kit\xc4\x85. Slapt\xc5\xb3j\xc5\xb3 mokykl\xc5\xb3 mokytojai vadinti "daraktoriais" (nuo lenki\xc5\xa1ko dyrektor - parapijin\xc4\x97s mokyklos vadovas).'